## Pravilnik o načinu obavljanja i organiziranja vozačkih ispita te načinu izdavanja i oduzimanja dopuštenja ovlaštenom ispitivaču

### NN 179/2004 (17.12.2004.), Pravilnik o načinu obavljanja i organiziranja vozačkih ispita te načinu izdavanja i oduzimanja dopuštenja ovlaštenom ispitivaču

# MINISTARSTVO UNUTARNJIH POSLOVA

3104

Na
temelju članka 206. stavka 4. i članka 213. stavka 6. Zakona o sigurnosti
prometa na cestama (»Narodne novine«, broj 105/04.), na prijedlog ovlaštene
stručne organizacije, ministar unutarnjih poslova donosi

## PRAVILNIK

### o naČinu obavljanja i organiziranja vozaČkih ispita te naČinu izdavanja i oduzimanja dopuŠtenja ovlaŠtenom ispitivaČu

I. OPĆA
ODREDBA

Članak
1.

Ovim
Pravilnikom propisuje se način organiziranja i obav­ljanja vozačkih ispita,
uvjeti koje mora ispunjavati ovlašteni ispitivač, sadržaj, oblik te način
izdavanja i oduzimanja dopuštenja (licence) ovlaštenom ispitivaču te vođenje
dokumentacije i evidencija o tim poslovima.

II.
UVJETI ZA PROVEDBU VOZAČKIH ISPITA

Članak
2.

Ispit
iz pojedinoga nastavnog predmeta provodi se po Programu polaganja vozačkog
ispita kojeg donosi ministar unutarnjih poslova na temelju članka 209. Zakona o
sigurnosti prometa na cestama (u daljnjem tekstu: Zakon).

Članak 3.

Ispit iz pojedinoga nastavnog predmeta provodi ovlašteni
ispitivač koji ima dopuštenje (licencu) Ministarstva unutarnjih poslova i koji
je u radnom odnosu kod ovlaštene stručne organizacije.

Ispit iz pojedinoga nastavnog predmeta provodi po
jedan ovlašteni ispitivač, a ispit iz nastavnog predmeta Prometni propisi i
sigurnosna pravila provode dva ovlaštena ispitivača. Ako se ispit polaže pomoću
računala, može ga provoditi i jedan ovlašteni ispitivač.

Način određivanja i organiziranja rada ovlaštenih
ispitivača koji provode vozačke ispite iz pojedinoga nastavnog predmeta, način
zaduživanja i razduživanja ispitne dokumentacije, način određivanja datuma,
mjesta i vremena polaganja ispita, način obavještavanja kandidata za vozače
koji su prijavili polaganje ispita i autoškola propisuju se općim aktom ovlaštene
stručne organizacije.

Članak 4.

Ministarstvo unutarnjih poslova, na prijedlog ovlaštene
struč­ne organizacije, dopuštenje (licencu) za provođenje vozač­kog ispita iz
pojedinoga nastavnog predmeta izdaje osobi koja ispunjava uvjete propisane
Zakonom s rokom važenja od 10 godina.

Dopuštenje (licenca), koje mora imati ovlašteni
ispitivač iz stavka 1. ovoga članka svijetloplave je boje, a njegov izgled i
sadržaj propisani su na obrascu koji je tiskan uz ovaj Pravilnik i čini njegov
sastavni dio (obrazac 1.).

O izdanim i oduzetim dopuštenjima (licencama) iz
stavka 1. ovoga članka Ministarstvo unutarnjih poslova vodi evidenciju u
registru čiji je izgled i sadržaj propisan na obrascu koji je tiskan uz ovaj
Pravilnik i čini njegov sastavni dio (obrazac 2.).

Članak 5.

Ministarstvo unutarnjih poslova po službenoj dužnosti
ili na prijedlog ovlaštene stručne organizacije oduzet će dopuštenje (licencu)
ovlaštenom ispitivaču ako:

1.
poslove ne obavlja stručno i u skladu s propisima,

2. učini
povredu radne obveze utvrđenu općim aktom ovlaštene stručne organizacije ili

3. ne
pristupi provjeri stručne osposobljenosti u propisanom roku ili joj ne pristupi
uopće, odnosno ako na toj provjeri ne zadovolji.

III.
PRIJAVA KANDIDATA ZA POLAGANJE VOZAČKOG ISPITA

Članak
6.

 Polaganje ispita iz pojedinoga nastavnog
predmeta kandidat za vozača (u daljnjem tekstu: kandidat) prijavljuje ovlaštenoj
stručnoj organizaciji prijavnicom.

Ispit iz pojedinoga nastavnog predmeta može se
prijaviti podnošenjem popunjene prijavnice ovlaštenoj stručnoj organizaciji
osobno, putem pošte, putem elektroničke pošte (e-mail ili korištenje web
adrese) ili putem autoškole.

Članak 7.

U prijavnici za vozački ispit moraju biti upisani
sljedeći podaci:

1. prezime i ime, datum rođenja, mjesto i adresa
prebivališta, broj osobne iskaznice ili putovnice te mjesto izdavanja,

2. naziv autoškole u kojoj je obavljeno
osposobljavanje, datum početka i završetka osposobljavanja, potpis kandidata,
ime i prezime predavača odnosno instruktora vožnje,

3. kategorija vozila za koju polaže ispit i broj
eventualnih prethodnih pokušaja polaganja,

4. broj i datum izdavanja liječničkog uvjerenja o duševnoj
i tjelesnoj sposobnosti za vozača motornog vozila kategorije za koju polaže
ispit,

5. broj, datum i mjesto izdavanja vozačke dozvole
koju već posjeduje.

Kandidat uz prijavnicu za vozački ispit mora priložiti
dokaz o uplaćenoj naknadi za polaganje vozačkog ispita iz pojedinoga nastavnog
predmeta ili priložiti dokaz o uplaćenoj naknadi za polaganje ispita neposredno
prije polaganja ispita.

Kandidat na vozačkom ispitu mora dati na uvid ovlaštenom
ispitivaču liječničko uvjerenje o duševnoj i tjelesnoj sposobnosti za vozača
vozila kategorije za koju polaže ispit i knjižicu kandidata za vozača propisno
popunjenu i ovjerenu od strane stručnog voditelja autoškole.

Od dana podnošenja prijavnice za polaganje ispita iz
pojedinoga nastavnog predmeta do dana polaganja ispita iz tog nastavnog
predmeta ne smije proteći duže od 30 dana.

Članak 8.

Kandidat koji nije pravodobno pristupio polaganju
ispita ili je odustao od polaganja ispita odnosno koji nije položio ispit iz
pojedinoga nastavnog predmeta može ponovno pristupiti polaganju ispita, uz
ponovnu uplatu naknade, u roku kojeg odredi ovlaštena stručna organizacija, a
koji ne može biti kraći od sedam dana niti dulji od dva mjeseca.

Kandidat koji ne može pristupiti polaganju ispita
obvezan je najkasnije 48 sati prije polaganja ispita ovlaštenoj stručnoj
organizaciji odjaviti pristupanje polaganju ispita.

Kandidat koji je na vrijeme odgodio pristupanje ispitu
ili mu nije pristupio zbog razloga više sile ili bolesti može pristupiti
polaganju ispita bez ponovne uplate naknade.

Članak
9.

Prije
početka provedbe ispita iz pojedinoga nastavnog predmeta, ovlašteni ispitivač
obvezan je utvrditi identitet kandidata na temelju važeće osobne isprave
(uvidom u važeću osobnu iskaznicu ili putovnicu).

Ovlašteni ispitivač neće započeti provedbu ispita iz
pojedinoga nastavnog predmeta s kandidatom za vozača koji:

1. nema ili nije predočio važeću osobnu ispravu ili
ako ju je zloupotrijebio,

2. u knjižici kandidata za vozača nema propisno
realiziran i evidentiran tijek osposobljavanja,

3. zbog bolesti ili psihofizičkog stanja u kojem se
nalazi, po procjeni ovlaštenog ispitivača nije sposoban polagati ispit,

4. nema ili nije predočio važeće liječničko uvjerenje
o duševnoj i tjelesnoj sposobnosti za vozača vozila kategorije za koju polaže
vozački ispit.

Ovlašteni ispitivač prekinut će provedbu ispita iz
pojedinoga nastavnog predmeta kandidatu koji ometa normalnu provedbu ispita ili
se na ispitu koristi nedopuštenim sredstvima.

Članak 10.

Uspjeh kandidata na ispitu iz pojedinoga nastavnog
predmeta ocjenjuje se ocjenom: »položio« ili »nije položio« na temelju
kriterija propisanih u Programu vozačkog ispita.

IV.
ISPIT IZ NASTAVNOG PREDMETA PROMETNI PROPISI I SIGURNOSNA PRAVILA

Članak
11.

Ispit
iz nastavnog predmeta Prometni propisi i sigurnosna pravila kandidat može
polagati rješavanjem testa na odgovara­jućem tiskanom obrascu ili uz primjenu
računala.

Ispit iz stavka 1. ovoga članka obvezno se polaže
prije početka osposobljavanja iz nastavnog predmeta Upravljanje vozilom.

Testove iz stavka 1. ovoga članka priprema, tiska i čuva
ovlaštena stručna organizacija te je odgovorna za njihovu sigurnu pohranu.

Članak 12.

Kandidat koji na testu iz nastavnog predmeta Prometni
propisi i sigurnosna pravila postigne manje od 50% bodova ili ne položi ovaj
ispit niti nakon petog pokušaja u roku od godine dana od dana završetka
osposobljavanja mora proći ponovno osposob­ljavanje iz toga nastavnog predmeta.

V.
ISPIT IZ NASTAVNOG PREDMETA PRUŽANJE PRVE POMOĆI OSOBAMA OZLIJEĐENIM U
PROMETNOJ NESREĆI

Članak
13.

Ispit
iz nastavnog predmeta Pružanje prve pomoći osobama ozlijeđenim u prometnoj
nesreći polaže se individualno i obvezno prije pristupanja ispitu iz nastavnog
predmeta Upravljanje vozilom.

Članak
14.

Ispit
iz nastavnog predmeta Pružanje prve pomoći osobama ozlijeđenim u prometnoj
nesreći nisu dužne polagati osobe koje su stekle zvanja:

1.
doktora medicine,

2.
medicinske sestre/medicinski tehničari,

3.
kandidati koji već imaju važeću vozačku dozvolu za uprav­ljanje vozilom.

Način
utvrđivanja ispunjavanja uvjeta iz stavka 1. ovoga članka propisuje se općim
aktom ovlaštene stručne organizacije.

VI.
ISPIT IZ NASTAVNOG PREDMETA UPRAVLJANJE VOZILOM

Članak
15.

Ispitu
iz nastavnog predmeta Upravljanje vozilom može pristupiti kandidat koji je završio
osposobljavanje prema propisanom programu, nakon što mu je to stručni voditelj
autoškole u kojoj se osposobljavao potpisao i ovjerio u Knjižici kandidata za
vozača.

Članak
16.

Ispit
iz nastavnog predmeta Upravljanje vozilom polaže se individualno na prometnom
vježbalištu i u prometu na javnoj cesti.

Na prometnom vježbalištu kandidat polaže ispit
samostalno bez nazočnosti instruktora vožnje u vozilu. Ovlašteni ispitivač
njegovu vožnju prati i ocjenjuje izvan vozila.

Ako kandidat položi dio ispita iz stavka 2. ovoga članka,
nastavlja ispit u prometu na javnoj cesti, s ovlaštenim ispitivačem i
instruktorom vožnje u vozilu.

Ovlašteni ispitivač kandidata koji polaže ispit iz
nastavnog predmeta Upravljanje vozilom A1, A i M kategorije na javnoj cesti
prati drugim vozilom i izdaje zadaće putem komunikatora.

Ispitu iz stavka 1. ovoga članka može biti nazočan
ovlašteni nadzornik.

Članak 17.

Instruktor vožnje ne smije utjecati na način
ispitivanja kandidata, izbor sadržaja ispita niti na bilo koji način utjecati
na proved­bu ili ishod ispita.

Kada postoji objektivna opasnost da će kandidat
izazvati prometnu nesreću ili materijalnu štetu, instruktor vožnje dužan je
intervenirati na kandidatovo upravljanje vozilom.

Članak 18.

Ispit iz nastavnog predmeta Upravljanje vozilom u
pravilu se polaže na vozilu na kojem se kandidat osposobljavao, a za B
kategoriju kandidat može polagati ispit koristeći vozilo ovlaštene stručne
organizacije ili vozilo druge autoškole.

Vozilo na kojem se polaže ispit iz nastavnog predmeta
Uprav­ljanje vozilom mora udovoljavati uvjetima propisanim Programom polaganja
vozačkog ispita i opremljeno u skladu s Pravilnikom o osposobljavanju kandidata
za vozače.

Članak 19.

Kandidat smije najviše pet puta pristupiti polaganju
ispita iz Upravljanja vozilom u roku koji ne može biti duži od godine dana od
dana kada je položio ispit iz Prometnih propisa i sigurnosnih pravila.

Kandidat koji nije položio ispit iz Upravljanja
vozilom niti nakon četvrtog pokušaja, peti put polaže ponovni ispit pred
posebnim povjerenstvom ovlaštene stručne organizacije. Ukoliko ni tada ne položi
ispit, kandidat se upućuje na ponovno osposobljavanje iz predmeta Upravljanje vozilom.

Sastav,
način i uvjete rada posebnog povjerenstva iz stavka 2. ovoga članka propisuje
ovlaštena stručna organizacija svojim općim aktom.

Članak
20.

Ispit
iz nastavnog predmeta Upravljanje vozilom na motorni pogon prekinut će se ako:

1. se
tijekom ispita pokaže da je vozilo na kojem se provodi ispit tehnički
neispravno,

2.
tijekom ispita dođe do prometne nesreće,

3. je
tijekom ispita iz bilo kojeg razloga ugrožena opća sigurnost prometa na cesti,

4.
instruktor vožnje postupi suprotno odredbama članka 17. ovoga Pravilnika,

5.
nastupe razlozi više sile.

U slučaju
prekida ispita iz stavka 1. ovog članka, ovlašteni ispitivač može ocijeniti
kandidata samo ako ima dovoljno elemenata za ocjenu njegovih znanja i vještina
u vožnji.

Članak
21.

Kandidatu
koji nije položio ispit iz nastavnog predmeta Upravljanje vozilom, ovlašteni
ispitivač mora priopćiti greške učinjene tijekom vožnje, radi kojih nije položio
ispit, a koje je za vrijeme provedbe ispita uočio i upisao u ispitni list.

Ovlašteni
ispitivač greške iz stavka 1. ovoga članka kandidatu priopćuje nakon što ga je
upoznao s činjenicom da ispit nije položio.

VII.
PRIGOVORI I ŽALBE

Članak
22.

Kandidat
ima pravo prigovora na ocjenu ovlaštenog ispiti­vača. Prigovor se podnosi ovlaštenom
ispitivaču koji je provodio ispit odmah nakon završetka ispita, a najkasnije u
roku sat vremena od priopćenja ishoda ispita. Prigovor uložen izvan propisanog
roka neće se razmatrati.

Prigovor iz stavka 1. ovoga članka kandidat može
podnijeti osobito ako smatra da:

1. za provedbu ispita nisu bili osigurani svi uvjeti
utvrđeni ovim Pravilnikom,

2. ovlašteni ispitivač nije ispravno vrednovao
odgovore kandidata na testu iz nastavnog predmeta Prometni propisi i sigurnosna
pravila,

3. ovlašteni ispitivač nije objektivno procijenio i
ispravno vrednovao elemente vožnje na ispitu iz nastavnog predmeta Uprav­ljanje
vozilom prema ispitnom listu u koji kandidat ima pravo
uvida,

4. ovlašteni ispitivač nije u skladu s ispitnim
kriterijima vred­novao teorijski ili praktični dio ispita iz nastavnog predmeta
Pružanje prve pomoći osobama ozlijeđenim u prometnoj nesreći,

5. postupci ovlaštenog ispitivača prema kandidatu
nisu tijekom ispita bili u skladu s propisima ili normama ponašanja.

O prigovoru odlučuje ovlašteni ispitivač kojem je
prigovor podnesen, najkasnije sat vremena od trenutka ulaganja prigovora.

Članak 23.

Protiv odluke ovlaštenog ispitivača iz članka 22.
stavka 3. ovoga prigovora kandidat ima pravo žalbe. Žalba se podnosi u roku
osam dana od dana donošenja odluke o prigovoru kandidata. Žalba se u pisanom
obliku podnosi neposredno ovlaštenoj stručnoj organizaciji. Žalbe podnesene
izvan utvrđenog roka neće se razmatrati.

Odluku po žalbi ovlaštena stručna organizacija mora
donijeti i dostaviti podnositelju žalbe u roku od 30 dana od dana podnošenja žalbe.

U slučaju da kod rješavanja žalbe iz stavka 1. ovoga članka
povjerenstvo ovlaštene stručne organizacije usvoji žalbu, ovlaštena stručna
organizacija organizirat će za kandidata ispit iz Upravljanja vozilom pred
posebnim povjerenstvom.

Sastav, način i uvjete rada povjerenstva iz stavka 3.
ovoga članka propisuje ovlaštena stručna organizacija svojim općim aktom.

Članak 24.

Kada kandidat polaže ispit iz Upravljanja vozilom
pred posebnim povjerenstvom iz članka 23. stavka 3. ovoga Pravilnika ne uplaćuje
naknadu za polaganje ispita.

VIII. DOKUMENTACIJA

Članak 25.

Dokumentaciju o vozačkom ispitu čini:

1. prijavnica kandidata za ispit,

2. ispitni test iz nastavnog predmeta Prometni
propisi i sigurnosna pravila,

3. ispitni list iz nastavnog predmeta Upravljanje
vozilom,

4. zapisni list (tahografski list).

Dokumentaciju iz stavka 1. ovoga članka, osim
zapisnog lista, propisuje, tiska, vodi i čuva ovlaštena stručna organizacija.

Dokumentacija iz stavka 1. ovoga članka čuva se pet
godina od dana provedbe vozačkog ispita.

IX. EVIDENCIJA

Članak 26.

Kandidatu koji je položio vozački ispit u cijelosti
izdaje se uvjerenje o položenomu vozačkom ispitu.

Kandidatu koji je položio ispit za upravljanje
vozilom na vozilu s automatskim sustavom prijenosa (automatski mjenjač) za
kategorije A1, A, M ili B taj podatak upisuje se u uvjerenje o položenom vozačkom
ispitu.

Obrazac uvjerenja iz stavka 1. ovoga članka utvrđuje
i tiska ovlaštena stručna organizacija.

Sadržaj i način vođenja evidencije o izdanim
uvjerenjima iz stavka 1. ovoga članka, ovlaštena stručna organizacija propisuje
svojim općim aktom.

Članak 27.

Ovlaštena stručna organizacija prikuplja i obrađuje
statistič­ke podatke o položenim vozačkim ispitima.

Podatke iz stavka 1. ovoga članka ovlaštena stručna
organizacija trajno vodi u evidencijama u elektroničkom obliku.

Rezultati se najmanje jednom godišnje javno
objavljuju i dostavljaju Ministarstvu unutarnjih poslova.

X. FINANCIRANJE

Članak 28.

 Naknada za
polaganje ispita iz pojedinoga nastavnog predmeta uplaćuje se ovlaštenoj stručnoj
organizaciji osim naknade koja se za sudjelovanje instruktora vožnje i korištenje
vozila autoškole u svrhu provedbe ispita iz Upravljanja vozilom prema ugovoru
plaća izravno autoškoli.

Ako
kandidat polaže ispit iz nastavnog predmeta Upravljanje vozilom na vozilu ovlaštene
stručne organizacije, naknada iz stavka 2. ovoga članka uplaćuje se ovlaštenoj
stručnoj organizaciji.

Iz sredstava ostvarenih prema odredbama ovoga članka,
ovlaš­tena stručna organizacija financirat će obavljanje poslova proved­be vozačkih
ispita i stručnog nadzora nad radom autoškola, stručnog usavršavanja i provjere
stručne osposobljenosti, provedbe stručnih ispita, rada zajedničkih službi,
tiskanja svih potrebnih obrazaca za provedbu vozačkih ispita, suradnje sa sličnim
tijelima u zemlji i inozemstvu, razvoja i unaprjeđenja poslova u vezi provedbe
vozačkih ispita te drugih poslova u vezi sigurnosti prometa na cestama.

XI. PRIJELAZNE I ZAVRŠNE ODREDBE

Članak 29.

Dopuštenje (licencu) izdanu po važećim propisima ovlašteni
ispitivači dužni su zamijeniti u roku od godine dana od dana stupanja na snagu
ovoga Pravilnika.

Članak 30.

Stupanjem na snagu ovoga Pravilnika prestaje važiti
Pravilnik o uvjetima i načinu polaganja vozačkog ispita (»Narodne novine«, broj
89/94., 30/98. i 53/98.).

Članak 31.

Ovaj Pravilnik stupa na snagu osmoga dana od dana
objave u »Narodnim novinama«, a primjenjuje se od 2. svibnja 2005.

Broj: 511-01-52-81932-2004.
Zagreb, 9. prosinca 2004.

Ministar
**Marijan Mlinarić, dr. med.**, v. r.

if !supportEmptyParas endif

![](dodatni/350113.gif)

Pravilnik, NN 179/2004-3104